SZÉP
VERSEK
2024

– szemelvények –

Válogatta
Turi Tímea

A versek az alábbi lapokban jelentek meg:

Alföld, Apokrif, Bárka, Élet és Irodalom, Eső, Forrás, Helikon, Hévíz, Hitel, Irodalmi Szemle, Jelenkor, Kalligram, Kortárs, Látó, Magyar Napló, Mozgó Világ, Műhely, Népszava, Nincs online, Pannon Tükör, Prae, Székelyföld, Tiszatáj, Új Forrás, Vigilia

© Magvető Könyvkiadó, 2024

Kovács András Ferenc emlékének

A kötet szerzői

András László
André Ferenc
Ayhan Gökhan
Babiczky Tibor
Balogh Endre
Bánfalvi Samu
Bányai Tibor Márk
Both Balázs
Cseh Katalin
Csobánka Zsuzsa Emese
Domján Gábor
Falcsik Mari
Fekete Vince
Fenyvesi Ottó
Fürjes Gabriella
G. István László
Géczi János
Gergely Ágnes
Gergely Edit
Gužák Avarka Klaudia
Györe Gabriella
Győrffy Ákos
Győri László
Háy János
Hegyi Damján
Horváth Benji
Izsó Zita
Kali Ágnes
Karácsonyi Zsolt
Kemény István
Keresztesi József
Kiss Judit Ágnes
Kiss Ottó
Kollár Árpád
Kopriva Nikolett
Korsós Gergő
Kőrizs Imre
Krusovszky Dénes
Kukorelly Endre
Kupihár Rebeka
Kustos Júlia
Lanczkor Gábor
Láng Orsolya
Markó Béla
Mezey Katalin
Miklya Zsolt
Molnár H. Magor
Molnár Krisztina Rita
Nádasdy Ádám
Nagy Márta Júlia
Nyerges Gábor Ádám
Papp-Sebők Attila
Pászthy-Lénárt Flóra
Peer Krisztián
Petőcz András
Pollágh Péter
Schein Gábor
Seres Lili Hanna
Simon Adri
Simon Márton
Sirokai Mátyás
Szabados Attila
Szabó T. Anna
Szálinger Balázs
Székely Szabolcs
Szlukovényi Katalin
Takács Zsuzsa
Terék Anna
Toroczkay András
Tóth Krisztina
Tőzsér Árpád
Vajsenbek Péter
Várady Szabolcs
Vida Kamilla
Visky András
Vörös István
Závada Péter
Zsille Gábor

Csobánka Zsuzsa Emese

Fehér szarvas

Ott, ahol megnyúló fák törzsén

kapaszkodik fel a napfény,

fehér szarvas rianása

ébreszti fel az erdőt.

A koromsötétben vakon botorkálok,

anyám agancsaimra aggat szalagot.

Szereti nézni a színek lobogását

a test mögött. Eltakarja a szégyenét.

Forrást keresek, a szalagok nehezek,

lehúzzák agancsos fejem,

hiába lobban bennük a fény.

Ezüst vizű patakba mártom a súlyokat,

hogy kioldja az ég az átkot,

tükörfolyóba lépek.

Szemében őzek vágtatnak,

mégis farkascsordával álmodom.

Elringat, elringat, de közben belém

szitálja félelmeit és dühét. Felriadok.

A méhében hangosak az éjszakák.

Férfiak jönnek, íjakkal, lovon,

látom apámat az elsők között.

Megállok, várom, nyilát a szügyembe fúrja,

megtudjam, mi titkot rejt kettejük

sete-suta múltja, amelyből érkezem.

De nincs titok. Amikor megadom magam,

anyám szemében az őzek elpihennek.

Felfogom a nyilakat, lassan kivéreztetnek.

Véremmel oldom a forrást,

a méreg átnemesül.

Teste helyett a testem adom.

Jó gyerek vagyok.

Fától fáig hordom el az erdőt.

Eltévedni benne ne legyen többé út.

Nem iszom már lábai nyomából,

megtanulom a türelmet és a megengedést is.

Jó gyerek vagyok.

Aztán valami megrebben a lombok között.

Mama, nézz rám, álmodd újra a teremtést,

színes szalagokkal kiálts az égre megint,

úgy hozz a világra.

Magadat szülöd újra, amikor engem,

kell hogy segíts, engedd el a testem,

amiben hited és bizalmad megfogan.

Így leszek óceánja másnak.

Végtelen part végtelen vize,

tere és ideje a befogadásnak,

átalakításnak, csöndnek,

a szónak és a táncnak.

Visszaadom a folyónak agancsos álmodat,

ne akadjon bele ágak bogába.

Fehér szarvas lép ki az erdőből,

felfényesíti az erdőt és az utakat is.

Anyám szíve a forrástól

tanul újra nevetni.

Megtérek magamba,

miután kihordtam halálomat.

Gyengéden emeli meg a folyó

a régi testet, belőle halak testén

az áramlás marad.

Domján Gábor

Lomtalanítás

Délelőtt jött felmérni a munkát.

Helyiségről helyiségre jártunk,

mutattuk, mi megy, mi marad,

mintha emlékek közt válogatnánk,

ez becses, azt kiszórjuk.

Nem szólt egy szót sem,

a teraszkorláthoz vonult,

telefonjába mélyedt, s mondott

egy összeget. Először nézett ránk.

Bármennyit mond, elfogadjuk. Nem

engedhettük meg, hogy visszahalld:

Itt hagyták a szemetüket!

Milyen emberek laktak itt?

Úgy akartad átadni a házat: rendben,

ahogy a szüleid tartották.

Még a pajtatetőt is kijavíttattuk,

új gallért kapott a kémény,

mint aki bálba megy.

A kis alumíniumnyelű zsebkés

a konyhaszekrényből zuhant a kövezetre.

Megvan a kincs! − kiáltott a főnök, mikor

felkaptam, s összenevetett a sofőrrel.

Mindig előkerül valami, mondta, és egy

kis fejszével csépelni kezdte a szekrényt.

Előbb a lábát ütötte le, mint cigarettahamut,

elegánsan, aztán a hátát szakította be

mesterien forgatva munkaeszközét,

tomahawkot az indián, majd a felismerhetetlen

maradványokat − ebben segítettem −

feldobálta a platóra. A sofőr néhány

rúgással helyükre igazította őket.

Sötét lett, mire mindent összetörtek,

s becsuktam utánuk a lemezkaput.

Fellélegeztünk, sikeres bűntény után,

s nem nagyon zavart, legális átvevőhelyre

vitték-e a rakományt vagy leborították valahol,

még jó, ha tüzelőnek.

A kés viszont megvan. Valódi kincs.

NDK gyártmány. A világhírű

Victorinox családfája a német

zsebkésektől ered. Szeleteli

a napokat körbe, karikába.

Géczi János

Terzinák a végéről

A tükörben nem a képét látja.

Minden egyes tárgy belebámul.

A tükörben nem a képét látja.

Minden egyes tárgy belebámul.

Mintha valóban éppen ott állna.

Minden egyes tárgy belebámul.

Mintha valóban éppen ott állna.

Jelentését szétdobáló részlet.

Mintha valóban éppen ott állna.

Jelentését szétdobáló részlet.

Minek is lenne a valamije?

Jelentését szétdobáló részlet.

Minek is lenne a valamije?

A tekintet követi befele.

Minek is lenne a valamije?

A tekintet követi befele.

Egyszerre oltják az összes lámpát.

A tekintet követi befele.

Egyszerre oltják az összes lámpát.

A tükörben nem a képét látja.

Egyszerre oltják az összes lámpát.

Kali Ágnes

You do not do, you do not do

„Féltékeny vagyok mindenkire, aki mélyebben gondolkodik, jobban ír, jobban rajzol, jobban síel, jobban néz ki, jobban szeret, jobban siet élni, mint én”
Sylvia Plath: Naplók, 1950. szeptember

Nem akarok olyan verseket írni, mint Sylvia Plath,

nem akarok náci apákat,

nem akarom náci apákkal elbeszélni az elhallgatott,

megtörtént genocídiumokat

és nem akarok szerelmeket sem,

amik szájamból a nyálat kiszívják

de nem nevetnek, ha kacagás közben szájamból

csöppen ki.

Muszáj verseket írnom minden ciklusom első napján,

megírni az elveszetteket,

a pszichiátrián töltött órát,

Vanja vérző karját,

az afteren megvert Brúnót, aki széttépte Raphael

ruháját,

és ordította, hogy ne hagyjatok itt,

megírni azt, hogy én ott akartam elmenni Raphaellel,

de a taxi nem jött időben,

időbe telt, amíg rájöttem, hogy akkor engem ott

elraboltak,

és amikor órákkal később egy lelakott panel tükrében

magammal szembenéztem

egy olcsó focistamezben, megtöröltem az orromat, és

nem éreztem semmit.

Muszáj verseket írnom a mentési kísérleteimről,

amitől senkinek nem lett jobb, csak én őrültem meg.

Olyan verseket akarok írni, mint Sylvia Plath,

mert értem az óceán partján felejtett gyermeket,

az imákat Poszeidónhoz,

a férfi isteneket,

értem a gázt, a búrát,

elmaszatolt rúzst,

apakiáltást.

Keresztesi József

A testről

Borbély Szilárdnak

Frankenstein doktor és Dzsepettó mester

tanácsért fordul Löw rabbihoz.

Viccel nem kezdünk verset. A háztetőn

a légtömeg tonnányi súly.

A holt húson áram fut át,

verni kezd a szív, az izmok működésbe lépnek,

elfordul a rettenetes fej.

A göcsörtös tuskóban ott szunnyad

a kópé gyermekgólem, álmát a bölcs tücsök

ciripelése őrzi a farakás mélyén.

A maréknyi agyag csak a jelre vár.

A semmi van, a hallgatás, a múlik,

aztán egy szó, és az első moccanás.

Szemek nyílása, fény a maszk alatt.

Mily meztelen a test előtti test.

Az ujjak és a kézfej gyűrt csomója,

mit lát, mit gondol, mit magába zár

a mozdulat előtti mozdulat.

Ki fénybe lép, magányosabb magánál.

A doktor és a mester kérdésére

a rabbi egy történettel felel.

Lett este, és lett reggel: első nap,

és ekkor létrejött az első árnyék

s az első bábszínház – Ádám kacagva

tapsolt, míg Éva két kezével

kígyót formázott, arcot, sosemvolt lényeket.

Korsós Gergő

A teremőr egy napja

Idelépsz, odalépsz,

nem jó.

Szorít a nadrág, a zakó,

a modern festmény

ijeszt.

Sonkásszendvicsmaradék-majszolás.

Rágod, rágod, nem ízlik.

Fejedben hasztalan kérdések:

mi lett volna,

ha

alapozó nyelvészeten versírás

helyett mondjuk figyelsz?

A Nagy Levél írásakor

kitetted volna a vesszőt?

Ügyetlenkedés helyett

egyszerűen csak odacsókoltál volna?

Idelépsz, odalépsz,

nem jó.

Szemezel a székkel,

túlélni rajta, ezt akarod.

De máris manók masíroznak a plafonon.

Jönnek, mini cintányérjaikkal jönnek,

a képekbe másznak, megrágják őket,

a finom portrék kedélyének annyi!

Túlélni rajta, ezt akarod.

De tehénné változik egy kollégád,

tehénné változik az orrod előtt:

megyek a szabadsághídra,

friss levegőt legelni,

koleszterint levinni, múú, de megyek!

Egy másik meg épp pereskedik:

véres az ügy,

dúl a testvérháború

a sasadi ingatlan felett.

Idelépsz, odalépsz,

nem jó.

Nem vagy bolond,

nem vagy bolond,

mondogatod.

Szeme nő a széknek,

kivirágzik, hajat ereszt.

Túlélni rajta, ezt akarod.

Leülsz,

izzadsz,

vársz.

Becézed a klímát.

Krusovszky Dénes

Átjáró

A vasúti átjáróban

egy autó áll,

nem bír lehajtani a sínekről,

több mint ötmillióan

látták már a videót,

ennél dísztelenebbül

képtelenség elgyászolni

az emberi tekintet

nagy korszakát.

A kötet szerzőiről

András László (1966) író, költő, Piliscsabán él. Legutóbbi verseskönyve: Vad vidék (Kalligram, 2023).

André Ferenc (1992, Csíkszereda) költő, slammer, műfordító, a Látó versszerkesztője, illetve a hmm füzetek és Hervay Könyvek sorozatszerkesztője. A Beatwándor és az AndréVajna zenés költészeti formációk tagja. Legutóbbi kötete: kepler horoszkópírás közben letér a pályájáról (Jelenkor, 2023).

Ayhan Gökhan (1986) költő, újságíró, korábban az Üveghegy és a MeseCentrum gyerekirodalmi portálok szerkesztője. Jelenleg kommunikáció- és médiatudomány szakon (MA) tanul (PPKE-BTK). Legutóbbi könyve: Sókirályság (Scolar, 2021).

Babiczky Tibor (1980) költő. Legutóbbi könyve: A tengerről (Kalligram, 2023).

Balogh Endre (1971) a Prae Kiadó vezetője, a prae.hu művészeti portál főszerkesztője, a Kis Présház irodalmi kávéház és szórakozóhely egyik tulajdonosa, programszervezője.

Bánfalvi Samu (2002, Budapest) költő, az ELTE BTK-n hallgat esztétikát és filozófiát, 2023 szeptemberétől a Késelés Villával közéleti és irodalmi beszélgetéssorozat társmoderátora és szerkesztője.

Bányai Tibor Márk (1979, Pécs) költő, kritikus, Budapesten él, a KRE oktatója, a FISZ és megszűnéséig a JAK tagja. Kötete: Ólomcukor (FISZ, 2023).

Both Balázs (1976) Sopronban él. A Benedek Elek Pedagógiai Főiskolán végzett 1999-ben. Legutóbbi verseskötete: Üres ég alatt (Magyar Napló Kiadó, 2022).

Cseh Katalin (1961, Erdőszentgyörgy) költő, Kolozsváron él. Felnőtteknek és gyerekeknek szóló verseskötetei 1993 óta jelennek meg. Legutóbbi könyve: Öröknyár (Koinónia, 2023).

Csobánka Zsuzsa Emese (1983, Miskolc) író, költő, tanár. Tizenhat év tanítás után jelenleg segítő szakmában, Metamorphoses meseterapeutaként és Katarzisz Komplex művészetterapeutaként dolgozik. Legutóbbi könyve: Szépen ölni (Kalligram, 2018).

Domján Gábor (1952, Kislőd) Veszprémben él. Két verseskötete jelent meg.

Falcsik Mari (1956, Budapest) költő, szerkesztő, műfordító. Legutóbbi verseskönyve: Azt hittem (Jelenkor, 2023).

Fekete Vince (1965, Kézdivásárhely) költő, a Székelyföld folyóirat szerkesztője. Budapesten és Kézdiszentkereszten él. Legutóbbi verseskönyve: Halálgyakorlatok (Magvető, 2022).

Fenyvesi Ottó (1954, Mohol-Gunaras, Jugoszlávia) a Balaton északi partján, Lovason él. Az újvidéki Új Symposion harmadik nemzedékének tagja.

Fürjes Gabriella (1970, Eger) tanár, költő.

G. István László (1972, Budapest) költő, műfordító, tanár. Legutóbbi kötete: Villanó por (Magvető, 2023).

Géczi János (1954, Monostorpályi) biológus végzettségű művelődéstörténész. Jelenleg Balatonalmádiban, illetve Murteren él. Legutóbbi könyve: Cholnoky-történetek a Tiltott Ábrázolások Könyvéből (Kalligram, 2023).

Gergely Ágnes (1933, Endrőd) költő, író, műfordító, Budapesten él. Legutóbbi könyve: Az én száz versem (Kalligram, 2024).

Gergely Edit (1974, Gyergyószentmiklós) költő, író, műfordító, Sepsiszentgyörgyön él. Jelenleg a gergelyedit.com projekten dolgozik. Legutóbbi könyve: A boszorkánymester (Nyitott Könyvműhely, 2006).

Gužák Avarka Klaudia (1989, Rimaszombat) költő és képzőművész. Kötete: Francia film (Kalligram, 2023).

Györe Gabriella (1974) évekig dolgozott online kulturális lapok szerkesztő-újságírójaként. Kötete: Nőgyakorlat (Syllabux, 2015).

Győrffy Ákos (1976, Vác) Börzsönyligeten él. Legutóbbi kötete: A csend körei (Kortárs, 2023).

Győri László (1942, Orosháza) költő, legutóbbi kötete: Láncra vert eső (Napkút, 2024).

Háy János (1960, Vámosmikola) költő, író, Budapesten él. Legutóbbi könyve: Szerelmes, istenes, okosos (Európa, 2023).

Hegyi Damján (1999, Győr) jelenleg Mindszentpusztán és Mosonmagyaróváron él. Magyar szakon végzett a PPTE BTK-n.

Horváth Benji (1988, Marosvásárhely) költő, író, fordító. Az Erdélyi Híradó Kiadó és a Fiatal Írók Szövetsége Hervay Könyvek sorozatának szerkesztője. Öt verseskötet szerzője.

Izsó Zita (1986) költő, drámaíró, műfordító. Az 1749.hu online világirodalmi magazin egyik szerkesztője. Az írás mellett művészetterápiával is foglalkozik. Legutóbbi kötete: Bekerített erdő (Scolar, 2022).

Kali Ágnes (1996, Sepsiszentgyörgy) dramaturg, költő, jelenleg Budapesten él. Legutóbbi kötete: Megvakult angyalok (Kalligram, 2023).

Karácsonyi Zsolt (1977, Arad) költő, író, műfordító, kritikus, a kolozsvári Helikon szépirodalmi folyóirat főszerkesztője. Hét verseskötet, egy regény és két tanulmánykötet szerzője. Legutóbbi kötete: Belső tízezer (Bookart, 2023).

Kemény István (1961) költő, író, Budapesten él. Számos könyve jelent meg Magyarországon és külföldön. Legutóbbi verseskötete: Nílus (Magvető, 2018).

Keresztesi József (1970) költő, író, szerkesztő, Pécsen él. Gyerekeknek szóló könyveket, színpadi műveket és dalszövegeket is ír, az Új Anya zenekar tagja. Legutóbbi verseskötete: Inverz Ophelia (Jelenkor, 2019).

Kiss Judit Ágnes (1973, Budapest) költő, író. Legutóbbi könyve: Egy nőalak szürke kontúrja (Kalligram, 2023).

Kiss Ottó (1963, Battonya) Gyulán él, a Bárka című folyóirat munkatársa. Felnőtteknek és gyerekeknek ír. Legutóbbi könyve felnőtteknek: A Kék Oroszlán bezár (Athenaeum, 2022). Gyerekeknek: Macibocs óvodába megy (Pagony, 2024).

Kollár Árpád (1980, Zenta) költő, műfordító. Szabadkán nőtt föl, Szegeden él egy holtág mellett. Öt gyermek édesapja, jelenleg NÁD című verseskötetén dolgozik.

Kopriva Nikolett (1996, Munkács) Sepsiszentgyörgyön él. Legutóbbi kötete: Kővé zsugorodott ország (Előretolt Helyőrség Íróakadémia, 2023).

Korsós Gergő (2000, Szekszárd) az ELTE BTK német mesterszakos hallgatója. Első verseskötetén dolgozik.

Kőrizs Imre (1970, Budapest) költő, kritikus, irodalomtörténész, a Miskolci Egyetem munkatársa, a Műút szerkesztője. Legutóbbi könyve: Szárnyalni gyalog. A félhosszú vers poétikája (Műút-könyvek, 2023).

Krusovszky Dénes (1982, Debrecen) író, költő, a Magyar Narancs újságírója. Budapesten él. Legújabb könyve: Életrajzi kísérletek (Magvető, 2024).

Kukorelly Endre (1951, Budapest) költő, Budakalászon él. Kreatív írást tanít 1994 óta, a Magyar Író Futballválogatott alapítója, 2010-től két és fél évig az LMP parlamenti képviselője volt. Legutóbbi kötete: Laikus tájékozódás (K.E.R.T., 2023).

Kupihár Rebeka (1999, Eger) pszichológus, irodalomterapeuta. Első kötete 2024 őszén jelenik meg a Magvetőnél.

Kustos Júlia (1996, Szombathely) költő, kritikus, szerkesztő, Budapesten él. Kötete: Hullámtörő (Jelenkor, 2022).

Lanczkor Gábor (1981) író, költő, az 1749.hu online világirodalmi magazin főszerkesztője. Legutóbbi kötete: Szaturnuszi mesék 1. (su/cure-sale, 2023).

Láng Orsolya (1987) Marosvásárhelyen nőtt fel, Kolozsváron tanult filmrendezést, majd a budapesti Moholy-Nagy Művészeti Egyetemen szerzett animációs mesterdiplomát. Ír és rajzol. Legutóbbi kötete: Ház, délután (Prae, 2024).

Markó Béla (1951, Kézdivásárhely) költő, író, Marosvásárhelyen él. 1989-től 2005-ig a Látó szerkesztője, ugyancsak 1989 után hosszú időn át szenátor volt a román parlamentben, két ízben a román kormány miniszterelnök-helyettese. Számos verseskönyve és gyermekverskötete, több esszé- és publicisztikagyűjteménye jelent meg, legutóbbi könyve: Már nem közös (Kalligram, 2023).

Mezey Katalin (1943, Budapest) költő, író, szerkesztő. Eddig harminckét könyvet publikált, köztük válogatott verseskönyvet svéd és angol nyelven. Levelek haza című regénye 2022-ben jelent meg olaszul.

Miklya Zsolt (1960, Csorvás) költő, pedagógus, szerkesztő, gyermek- és ifjúsági irodalmi szakember. Legutóbbi gyerek-, illetve felnőttverskötete: Végtelen sál (Móra, 2015), Párakép fölött (Magyar Napló, 2019).

Molnár H. Magor (1986, Marosvásárhely) költő, az Eső irodalmi lap szerkesztője. Szegeden él feleségével és két kisfiával.

Molnár Krisztina Rita (1967, Budapest) költő, író, műfordító. Jelenleg bibliafordítóként dolgozik. Legutóbbi verseskötete: Hosszú utazás (Scolar, 2022), legutóbbi mesekönyve: Az angyal meséje (Cerkabella, 2023).

Nádasdy Ádám (1947, Budapest) költő, műfordító, egyetemi tanár, Budapesten és Londonban él. Legújabb könyve: Billeg a csónak (Magvető, 2024).

Nagy Márta Júlia (1982, Debrecen) költő, Budapesten él. Legutóbbi verseskönyve: Elígért lány (Jelenkor, 2021).

Nyerges Gábor Ádám (1989, Budapest), költő, író, szerkesztő. Eddig öt verseskötete (legutóbbi: Nincs itt semmi látnivaló, Prae, 2022) és két regénye jelent meg. Az Apokrif irodalmi folyóirat alapító főszerkesztője, az ELTE BTK fokozatszerzés előtt álló doktoranduszaként Orbán Ottó életművének kutatója.

Papp-Sebők Attila (1997, Sepsiszentgyörgy) költő, Kecskeméten él, a BBTE végzős pszichológia szakos hallgatója. Első, Káté című verseskötetén dolgozik.

Pászthy-Lénárt Flóra (2000, Budapest) költő, 2024-ben Móricz Zsigmond irodalmi alkotói ösztöndíjban részesült.

Peer Krisztián (1974, Dorog) költő, Kismaroson él. Legutóbbi kötete: Bizony (Jelenkor, 2022).

Petőcz András (1959, Budapest) író, költő. Legutóbbi könyve: A folyó felett (Napkút, 2023). 2022-ben Az alfától az ómegáig címmel vizuális költészeti életmű-kiállítása nyílt a Műcsarnokban.

Pollágh Péter (1979, Tatabánya) József Attila-díjas költő, író, szerkesztő, mentor. A JAK-füzetek és a Prae versrovatának egykori szerkesztője. 1995-től publikál, 2008 óta szerepel a Szép versekben. Verseit hat nyelvre fordították le. Ötödik verseskötete, tizenkét év szünet után, Régi voltam címmel, 2022 decemberében jelent meg.

Schein Gábor (1969) író, költő, az ELTE egyetemi tanára, Budapesten él. Legutóbbi kötete: Ó, rinocérosz (Magvető, 2021).

Seres Lili Hanna (1993) költő, szerkesztő, doktori dolgozatát a kortárs magyar deprivációs irodalomról írja az ELTE BTK-n. Verseskötete: Várunk (FISZ, 2019).

Simon Adri (1974) verset, irodalomkritikát ír, az Athenaeum Kiadó könyveit szerkeszti. Szegeden él. Legutóbbi verseskötete: Tizenöt halál (Orpheusz, 2021).

Simon Márton (1984) költő, legutóbbi kötete: Éjszaka a konyhában veled akartam beszélgetni (Jelenkor, 2021).

Sirokai Mátyás (1982) költő, zenész. A Liszt Ferenc Zeneművészeti Egyetem ütőhangszer szakán diplomázott, hat kötet szerzője, több mint tíz irodalmi blog és a FISZ könyvek szerkesztője. Legutóbbi könyve: Egy szikla arcát (Szépirodalmi Figyelő Alapítvány, 2023).

Szabados Attila (1999, Debrecen) költő, Budapesten él. A Prae.hu művészeti portál szerkesztője.

Szabó T. Anna (1972, Kolozsvár) költő, író, műfordító. Budapesten él. Legutóbbi könyve: Dudorászó (Magvető, 2024).

Szálinger Balázs (1978) költő. Legutóbbi kötete: És most kelletlen elrugaszkodom (magánkiadás, 2023).

Székely Szabolcs (1983, Budapest) költő. Legutóbbi könyve: A csiga, aki nem talált haza (Móra, 2023).

Szlukovényi Katalin (1977, Győr) költő, műfordító, az ELTE Anglisztika Tanszékének oktatója. Budapesten él. Legutóbbi verseskötete: Álomkonyha (Jelenkor, 2020).

Takács Zsuzsa (1938, Budapest) költő, író, műfordító. Legújabb könyve: Átkelés a Szuezi-csatornán (Wirth Imrével közösen, Magvető, 2024).

Terék Anna (1984, Topolya, Jugoszlávia) 2012-ben szerzett okleveles pszichológus végzettséget az ELTE-n. Legutóbbi kötete: Háttal a napnak (Kalligram, 2020).

Toroczkay András (1981, Budapest) kritikus, költő. Legutóbbi könyve: Mondd, hogy nem bolondultam meg (FISZ, 2022).

Tóth Krisztina (1967, Budapest) költő, író, műfordító. Legújabb könyve: Ahonnan látni az eget (Magvető, 2023).

Tőzsér Árpád (1935, Gömörpéterfala) író, költő, műfordító, irodalomtörténész. Dolgozott az Irodalmi Szemlénél, a nyitrai Pedagógiai Fakultás oktatójaként, a Madách Könyv- és Lapkiadó szerkesztőjeként, majd nyugdíjba meneteléig a pozsonyi Comenius Tudományegyetem bölcsészkarának adjunktusaként.

Vajsenbek Péter (1996, Szeged) költő az SZTE-n végezte egyetemi tanulmányait.

Várady Szabolcs (1943, Budapest) költő, műfordító. Legutóbbi könyve: Alkalmi (Műút Könyvek, 2023).

Vida Kamilla (1997, Pécs) költő, a Partizán vezető szerkesztője. Verseskötete: Konstruktív bizalmatlansági indítvány (Magvető, 2021).

Visky András (1957, Marosvásárhely) író, költő, drámaíró, színházi dramaturg. Kolozsváron él. Legutóbbi könyvei: Kitelepítés (Jelenkor, 2022), A test történetei (Poket, 2024).

Vörös István (1964, Budapest) író, műfordító, egyetemi docens. Legutóbbi könyve: Él-e még Petőfi? (Mediacom, 2023).

Závada Péter (1982, Budapest) költő, drámaíró. Jelenleg az ELTE esztétika tanszékén tanít. Legutóbbi kötete: A muréna mozgása (Jelenkor, 2023).

Zsille Gábor (1972, Budapest) költő, műfordító, a Magyar Napló versrovatának szerkesztője. Legutóbbi kötete: Tranzit Felvidék (Magyar Napló – Írott Szó Alapítvány, 2022).

A könyvben szereplő fotók készítői

André Zsuzsánna (André Ferenc)

Arena Minda (Gergely Edit)

Balogh Ádám (András László)

Bezzeg Gyula (Terék Anna)

Bogdán Krisztina (Miklya Zsolt)

Bokor Krisztián (Seres Lili Hanna)

Burger Barna (Kukorelly Endre)

Kris Ćwik / Rolling Eye Photography (Keresztesi József)

Czimbal Gyula (Lanczkor Gábor, Mezey Katalin, Petőcz András, Zsille Gábor)

Deres Kornélia (Pollágh Péter)

Dragomán György (Szabó T. Anna)

Fazekas Márta (Fekete Vince)

Fenyvesi Zsigmond (Fenyvesi Ottó)

Füle Tamás (Visky András)

Gáspár Gábor (Géczi János)

Golovics Gergely (Papp-Sebők Attila)

Herr Martin (Vida Kamilla)

Kaszics Bálint (Peer Krisztián)

Keller Ami (Kollár Árpád)

Kengyel Gabriella (Nyerges Gábor Ádám)

Koczor Dániel (Pászthy-Lénárt Flóra)

Kovács Endre (Domján Gábor)

Kropf Attila (Tóth Krisztina)

Lukács András (Szlukovényi Katalin)

Máté Krisztián (Győri László)

Máté Péter / Jelenkor Kiadó (Falcsik Mari, Nagy Márta Júlia, Závada Péter)

Máth Kristóf (Győrffy Ákos)

Méhes Károly (Balogh Endre)

Miklóssi Szabó István (Kopriva Nikolett)

Molnár István (Györe Gabriella)

Orbán Eszter (Horváth Benji)

Remeczky Anna (Kiss Ottó)

Reviczky Zsolt (Kemény István)

Nicolas Richter (Molnár Krisztina Rita)

Sepsi Hajnalka (Kupihár Rebeka)

Somogyi Tibor / Új Szó (Tőzsér Árpád)

Stekovics Gáspár (Gergely Ágnes)

Szentes Zágon (Karácsonyi Zsolt)

Szilágyi Lenke (Schein Gábor, Szálinger Balázs)

Takács Borisz (Molnár H. Magor, Vajsenbek Péter)

Tallai-Péczely Emma (Toroczkay András)

Timár Sára (Székely Szabolcs)

Valiskó János (Kőrizs Imre)

Valuska Gábor (Nádasdy Ádám, Takács Zsuzsa)

Várady Soma (Várady Szabolcs)

Varga Csilla Zsuzsanna (Csobánka Zsuzsa Emese)

Vas Viktória (Ayhan Gökhan)

Wavrik Gábor (Vörös István)

Weber Kristóf (Láng Orsolya, Simon Márton)

Tartalom

A kötet szerzői

András László

Szövegromlás

Az Árnyékkirály

André Ferenc

Kútbanéző

Betiltott rengeteg

Ayhan Gökhan

Programvers

Babiczky Tibor

Séták az öbölben

Balogh Endre

Bejelentés

Elválasztás

Bánfalvi Samu

Amelyben utasításokat ad

Bányai Tibor Márk

Át

Tejszag

Jugoszláv menyasszony

Both Balázs

1976

A hegyi házban

Cseh Katalin

Művirágok

Mese

Időajtó

Csobánka Zsuzsa Emese

Fehér szarvas

Domján Gábor

Almádi út

Lomtalanítás

Védelmi kiadások

Falcsik Mari

Pacsírtajaj

Fekete Vince

Asztalitenisz

Fenyvesi Ottó

Posztmodern folklór

Fürjes Gabriella

fltmds.

ragyogás.

mindenképp. mielőtt.

G. István László

Törökország, 2023

Háború és béke

Veronika-kendő

Géczi János

Terzinák a végéről

Ritmushibás terzinák a szeretőről

Terzinák a rendről

Gergely Ágnes

A városalapítók

A dolgok lényege

Egy boldog ország

Gergely Edit

#NagyonFáj Grand Slam

Gužák Avarka Klaudia

Papírbaba

Györe Gabriella

Szerencse lánya

Győrffy Ákos

Adria, Adria, Adria

A leprás király

Achilleion

Győri László

Ép ésszel mire mész?

A rög

Háy János

Ha majd írok, majd írok

Jót jól, jól jót

Búcsú

Hegyi Damján

A Biblia felhívás a cselekvésre

Horváth Benji

Magyar átiratok: XXI. század költői

Izsó Zita

Ismeretlen bolygó

Kulcsok

Első találkozás

Kali Ágnes

You do not do, you do not do

meghajlott kocsmakereszt

Karácsonyi Zsolt

Most

A legkisebb királyfi

Kemény István

De

Cigaretta a teraszon

Jézus, segíts!

Keresztesi József

A Mirabeau híd

A testről

Kiss Judit Ágnes

Füstbe ment

Kiss Ottó

(Mértan)

(Egyenes)

(Szabad)

Kollár Árpád

Az Alföld olajfája

Kopriva Nikolett

költözés

még mindig sötét

Korsós Gergő

Elmennék hozzád, mint Kisfaludy Sándor

A teremőr egy napja

Az űrmunkások szép élete

Kőrizs Imre

Mekkora

Célok és akadályok

Borvíkend

Krusovszky Dénes

Korábbi formánk

Írni is csak késsel

Átjáró

Kukorelly Endre

Itt Dis és itt a hely

Kupihár Rebeka

gender

babaprojekt

szomszédaim

Kustos Júlia

Az anya (Júliának, szigorúan): Megmondtam

A rossz feminista

A megérzésekről / Farkasok védelmében

Lanczkor Gábor

A kabát

Láng Orsolya

A siker titka

Trintignant-ok a villamoson

Távollétemben lopódarazsak

Markó Béla

Ha megírhatod a verset

Egy csiga élete

Legyező

Mezey Katalin

Fiatalságom képei

Pünkösdi rózsa

A víz titka

Az utolsó csepp

Miklya Zsolt

Meg ne

Bújócska

Molnár H. Magor

Balázs

Molnár Krisztina Rita

Ennyi életem

Patkolás

Nádasdy Ádám

Az öröm és én

Gondolatok az áldozatról

Ezüstfehér hold

Nagy Márta Júlia

Fiktív naplójegyzetek egy képzelt bontás stációiról

Nyerges Gábor Ádám

Segédvonalak

Apró betűs rész

Messziről jött vendégek

Papp-Sebők Attila

Át a határon

Amiből vagyok

Ahogy ő szerette

Pászthy-Lénárt Flóra

Mítoszworkshop

Kein Gefühl

Peer Krisztián

Szarva közt a tőgyit

Petőcz András

Tudd, hogy

Zsoltárparafrázis – Hazudni

Pollágh Péter

Rakom el az életem

Schein Gábor

Korai utazások

Seres Lili Hanna

Faun

Mert Ariadnénak bújnia kell, amíg él

Zöld Márti

Simon Adri

Íróasztal

Simon Márton

Amíg a rizs megfő

Sirokai Mátyás

Még álmukban is

A zsigerekből

Pedig volt arcuk

Szabados Attila

Visszahajoltam

Szabó T. Anna

Csapó Etelke: Én meghalok

Szendrey Júlia: Amit a lánynak mondanak

Szálinger Balázs

Nagybányai vászon

Székely Szabolcs

A halogatásról

Víz

A fogás

Szlukovényi Katalin

Élőlánc

Idegenek közt

Reptér

Takács Zsuzsa

Gyér fű, tüskés ág-bogok

Az első parancsszóra

A második nap

Viselni egy tekintet súlyát

Terék Anna

Sodródva szerpentineken

Toroczkay András

Két téglatest

Hónapos retek, fehér özön

Tóth Krisztina

Lobogó

Tőzsér Árpád

Ratatouille

Vajsenbek Péter

Tisztességes gazdasági tevékenység

Várady Szabolcs

Apámról

Vida Kamilla

Naplójegyzet

Két cég

Monológ 15 év múlva

Visky András

Reggeli csendesség (Lk 24; Mt 10)

Mikor

Vörös István

Ének a valóságról

Búcsú a tanítástól

A vershalandóságról

Závada Péter

Kenózis

Zsille Gábor

Átlagos csütörtök

Tanévnyitó

A kötet szerzőiről

A könyvben szereplő fotók készítői

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Turi Tímea
Kézirat-előkészítő Tomka Eszter
Korrektor Hradeczky Moni
Borító Gerhes Gábor
Művészeti vezető Pintér József
Műszaki vezető Takács Klára

Elektronikus verzió
eKönyv Magyarország Kft., 2024
www.ekonyv.hu
Elektronikus könyv Nagy Lajos

ISBN 977 058 63 7824 4
ISSN 0586-3783

Felhasznált betűtípus
Noto Serif – SIL Open Font Licence